《次何少宰燕泉和陶六诗 其一 还读次读山海经韵》
明代·林俊

舣舟候南发，朋故良已疏。居留人事简，吏散关吾庐。

展卷倏易忘，所得信手书。青编备雠校，往往推盈车。

廨次檐声密，夜雨行新蔬。开园动真悟，脉脉濛化俱。

新知发玄秘，河洛几此图。川流太微渺，到海终焉如。

作者简介：（1452—1527）明福建莆田人，字待用，号见素、云庄。成化十四年进士。授刑部主事，进员外郎。曾上疏请斩僧继晓并治中贵梁芳罪，触帝怒，下狱，贬姚州判官。寻召还，复官，改南京。正德时，以右副都御史巡抚四川，镇压蓝廷瑞等起事。嘉靖时官至刑部尚书。有《见素文集》、《西征集》。